በህገ ወጥ ግንባታዎች ላይ እየተወሰደ ያለው እርምጃ ህግን መሰረት ያደረገ ነው – የኦሮሚያ ክልል
በህገ ወጥ ግንባታዎች ላይ እየተወሰደ ያለው እርምጃ ህግን መሰረት ያደረገ መሆኑን የኦሮሚያ ክልል መሬት አስተዳደርና አጠቃቀም ቢሮ ሃላፊ ዶክተር ሚልኬሳ ሚደግሳ ተናገሩ። በጉዳዩ ዙሪያ ጋዜጣዊ መግለጫ የሰጡት የቢሮ ሃላፊው ሰሞኑን እየተወሰዱ ያሉ እርምጃዎች የሊዝ አዋጅ 721ን መሰረት ያደረጉ መሆናቸውን ተናግረዋል። እርምጃው ከተሞች ስርዓት ባለውና ዓለም አቀፍ ደረጃውን በጠበቀ መልኩ እንዲያድጉ ለማድረግ ያለመ መሆኑንም ነው የተናገሩት። ዶክተር ሚልኬሳ በመግለጫቸው ህገ ወጥ ግንባታ መሆኑ እየታዋቀ በወንዞች ዳርቻና አረንጓዴ ስፍራዎች አካባቢ ግንባታዎች መከናወናቸውንም ጠቁመዋል። ከዚህ ባለፈም ግንባታዎቹ ለመኖሪያ ምቹ ባልሆኑ ስፍራዎች የሚካሄዱ በመሆናቸው መንግስት ተጠያቂ የሚሆንበትን እድል ይፈጥራልም ብለዋል። በመግለጫቸው 2004 ዓመተ ምህረት ላይ የወጣውን የሊዝ ህግ ለማስፈፀም 2005 ዓመተ ምህረት ላይ መመሪያ መውጣቱን አስታውሰዋል። መመሪያውም ከ2005 ዓመተ ምህረት በፊት የተገነቡ ቤቶች ከሳይት ፕላኑ ጋር የሚጣጣሙ ከሆነ ህጋዊ እንዲሆኑ፤ ከፕላኑ ጋር የማይጣጣሙ ከሆነ ደግሞ እንደሚፈርሱ ያስቀምጣል። አሁን እየተወሰደ ያለው እርምጃም ከዚህ አንጻር መሆኑን ነው ያስረዱት። እርምጃው ከመወሰዱ በፊትም የህገ ወጥ ግንባታዎቹ መንስኤና መፍትሄ ላይ ያተኮረ ጥናት ተደርጓልም ነው ያሉት በመግለጫቸው። በጥናቱም በአንዳንድ አካባቢዎች መንግስት ለአርሶ አደሩ ካሳ ከፍሎ ለልማት ባዘጋጃቸው ቦታዎች ላይ ህገ ወጥ ግንባታ መካሄዱንም ጠቅሰዋል። በተጨማሪም በቀበሌ ቤቶች ሳይቀር ግለሰቦች የፈለጉትን ዓይነት ግንባታ አከናውነው መገኘታቸውም በጥናቱ ተደርሷል። ግንባታው ህገ ወጥ መሆኑ እየታወቀ ግንባታ መካሄዱም ትልቁ ችግር መሆኑን ጠቅሰው፥ መንግስትም ህግ የማስከበር ስራ እየሰራ መሆኑንም ገልጸዋል። በቅርቡ በአዳማ፣ በሻሸመኔ እና መቱ ከተሞች በሺዎች የሚቆጠሩ ህገወጥ ግንባታዎች መፍረሳቸውን በማንሳትም፥ እርምጃው በፍንፊኔ ዙሪያ ብቻ እየተወሰደ አለመሆኑን ገልፀዋል። ዶክተር ሚልኬሳ እርምጃ በተወሰደባቸው አካባቢዎች ነዋሪዎቹ ቤታቸውን እንዲያፈርሱ ከአንድ አመት ጀምሮ ማስጠንቀቂያ ሲሰጣቸው እንደቆየም አስታውሰዋል።ኤፍ ቢ ሲ እንደዘገበው ከጉዳዩ ጋር በተያያዘም ቅሬታ ያላቸው አካላት ቅሬታቸውን ለቅሬታ ሰሚ ኮሚቴ በማቅረብ መስተናገድ ይችላሉም ነው ያሉት።